**Televízne žánre**

**–**skupina televíznych relácií, ktoré sa odlišujú svojim významom a spôsobom spracovania, čiže tým, ako sú urobené, a to v obrazovej aj zvukovej zložke.

Medzi základné televízne žánre patria:

* spravodajské,
* publicistické,
* dokumentárne,
* dramatické,
* zábavné,
* zábavno-hudobné,
* kultúrne,
* vzdelávacie,
* náboženské,
* športové.

Samostatnú jednotku predstavuje reklama.

Spravodajské relácie sa zaoberajú aktuálnymi a súčasnými problémami spoločnosti. Prinášajú správy z diania okolo nás. Medzi spravodajské žánre patria správa (správa TV; fonofotografická správa;audiovizuálna správa; personifikovaná správa; rozšírená reportážna správa; riport), reportáž, televízne vystúpenie, spravodajské interview.

Televízne noviny (angl. television news) – spravodajský televízny žáner. Ich úlohou je informovať divákov o udalostiach z domova a zo sveta. Televízne stanice prinášajú televízne noviny ako rovnocennú časť denného vysielania, pričom sú vysielané raz za deň, v štandardnom čase vo večerných hodinách. Vo výnimočných prípadoch sa stáva, že televízne vysielanie býva prerušované tzv. bleskovými správami, ktoré divákov oboznamujú s vývinom nejakej dôležitej situácie alebo nečakanej udalosti. Okrem najaktuálnejších informácií bývajú súčasťou televíznych novínaj správy zo športu, správy o počasí, o dopravnej situácii.Televízne noviny bývajú uvádzané moderátorom/mi. Niektoré správy sú obsiahnuté v tzv. balíku, ktorý trvá zvyčajne jednu až päť minút. Dôležitejšie udalosti divákom prezentujú jednotliví reportéri a majú podobu krátkych referujúcich útvarov – spravodajca poskytuje informácie s mikrofónom pred kamerou (nazýva sa aj stand-up). V televíznych novináchmajú svoje miesto aj živé vstupy, čo dodáva potrebnú váhu udalosti, o ktorej je divák informovaný. Táto forma informovania o dianí je charakteristická skôr pre spravodajské televízne stanice, ktoré prinášajú správy 24 hodín denne.

Na štruktúru vysielania televíznych novíndohliada šéfredaktor spravodajstva a ten určuje, ktoré správy sa do nich dostanú a ktoré nie, pričom určuje aj ich poradie.

Publicistický žáner je charakteristický tým, že sa snaží sprostredkovať čo najviac informácií o danej problematike (aktuálnej) a prináša množstvo názorov o diskutovanej téme. Publicistické žánre nemajú len úlohu informatívnu, plnia predovšetkým mienkotvornú funkciu. Publicistické žánre v sebe zahŕňajú štylizovanú reportáž, televíznu konferenciu, publicistický film, filmová reportáž, film-anketa, beseda, magazín, televízne pásma.

Dokumentárne žánre vychádzajú z aktuálneho diania, ale majú dlhodobejší význam. Obsah daného programu sa hlbšie zaoberá faktami, ktoré musia byť presne a verne zobrazené. Bývajú zamerané na udalosti, ľudí, prírodu, umenie. Patria sem útvary ako dokument, kronika, dokumentárny seriál.

Didaktické, resp. výchovno-vzdelávacie žánre využívajú výchovné prostriedky a prvky, pôsobia na rozum, bystria pamäť, pomáhajú overovať vedomosti zo školy, práce, života: náučno-populárny film, vzdelávací film, osvetový film, inštruktážny film, ilustrovaná prednáška (film), dialogizovaná prednáška, didaktické pásmo, vedomostná súťaž, kurz.